അഗളി വിള ആരോഗ്യ കേന്ദ്രം അഞ്ചാം വയസിലേക്ക് അഗളി : അഞ്ചിന്റെ തിളക്കത്തിലാണ് അഗളി പ്ലാന്റ് ഹെല്ത്ത് ക്ലിനിക്. 20162017 സാന്പത്തിക വര്ഷത്തില് കൃഷി വകുപ്പ് മന്ത്രി വി.എസ്.സുനില്കുമാര് ഉദ്ഘാടനം ചെയ്ത് പ്രവര്ത്തനം ആരംഭിച്ച സ്ഥാപനമാണ് അഗളി വിള ആരോഗ്യ കേന്ദ്രം. കര്ഷകര്ക്ക് സാന്പത്തിക സഹായം നല്കുന്ന പദ്ധതികളില് നിന്ന് വ്യത്യസ്തമായി പ്രദേശത്തെ കര്ഷകര്ക്ക് സാങ്കേതിക സഹായം നല്കുന്ന പദ്ധതിയാണ് വിള ആരോഗ്യ പരിപാലന പദ്ധതി. കേരളത്തില് ഉടനീളമായി 271 പ്ലാന്റ് ഹെല്ത്ത് ക്ലിനിക് പ്രവര്ത്തിച്ചു വരുന്നുണ്ട്. കര്ഷകര്ക്കും കൃഷി അറിവ് നേടുവാന് ആഗ്രഹിക്കുന്നവര്ക്കുമായി കേരള സര്ക്കാര് നടപ്പാക്കിയ പദ്ധതിയില് അട്ടപ്പാടി ബ്ലോക്കില് പ്രവൃത്തിക്കുന്നതാണ് അഗളി കൃഷി ഭവനിലെ വിള ആരോഗ്യ കേന്ദ്രം. വിളകളുടെ കീടരോഗ നിയന്ത്രണം, വിള കീട രോഗ നിരീക്ഷണം എന്നിവക്കായി കുരുമുളക്, വാഴ, പച്ചക്കറികള്, തെങ്ങ് എന്നീ പ്രദേശത്തെ പ്രധാന വിളകള് കൃഷി ചെയ്യുന്ന തെരഞ്ഞെടുത്ത പത്ത് കൃഷി ഇടങ്ങളില് സ്ഥിരമായി സന്ദര്ശനം നടത്തുന്നു. ഈ കൃഷി സ്ഥലത്തിന് പുറമെ മറ്റു കൃഷി ഇടങ്ങളും നിരീക്ഷണത്തിന്റെ ഭാഗമായി സന്ദര്ശിക്കുന്നു. ഇത്തരത്തില് സന്ദര്ശനം നടത്തുന്നതിന്റെ ഫലമായി പുതുതായി കാണുന്ന കീടങ്ങള്, രോഗങ്ങള് എന്നിവയെ സംബന്ധിച്ച് കര്ഷകര്ക്ക് അവബോധം നല്കുന്നു. വിള നിരീക്ഷണ പത്രിക, മണ്ണ് പരിശോധന, ജല ഗുണ നിലവാര പരിശോധന, ലബോറട്ടറി സൗകര്യം, ലൈബ്രറി എന്നീ സംവിധാനങ്ങളും ക്ലിനിക്കില് ഉണ്ട്. കര്ഷകര്ക്ക് നൂതന കൃഷി രീതികളെ കുറിച്ചും ജൈവരാസ കൃഷി രീതികളെ കുറിച്ചും വ്യക്തമായ അവബോധം പദ്ധതി വഴി നടപ്പാക്കുന്നു. ഇത് കൂടാതെ പ്രദേശത്തെ വൊക്കേഷണല് ഹയര് സെക്കണ്ടറി അഗ്രികള്ച്ചര് വിഭാഗം വിദ്യാര്ത്ഥികള്ക്ക് ജോലി അധിഷ്ഠിത പരിശീലന ക്ലാസുകള്, ഫീല്ഡ് തല പരിശീലനം എന്നിവ കൃഷി ഓഫീസറുടെ നേതൃത്വത്തില് പ്ലാന്റ് ഹെല്ത്ത് ക്ലിനിക് നല്കുന്നുണ്ട്. പ്രദേശത്ത് വ്യാപകമായി വിവിധ വിളകളില് കണ്ടു വരുന്ന മാരക രോഗ കീടങ്ങളെ കൃഷി ശാസ്ത്രജ്ഞരുടെ സാനിധ്യത്തില് നിരീക്ഷിച്ച് കര്ഷകര്ക്ക് വ്യക്തമായ ജാഗ്രത നിര്ദേശവും അവബോധവും പത്ര മാധ്യമങ്ങളിലൂടെ നല്കി വരുന്നുണ്ട്. കേരളത്തില് കര്ഷകര്ക്ക് ആകമാനം വെല്ലുവിളി ഉയര്ത്തിയ വെട്ടുകിളി സാനിധ്യം അട്ടപ്പാടിയിലെ വിദൂര ആദിവാസി ഉൗരായ ഗലസിയില് കണ്ടതായ റിപ്പോര്ട്ടിനെ തുടര്ന്ന് ക്ലിനിക്കിന്റെ നേതൃത്വത്തില് സ്ഥല സന്ദര്ശനം നടത്തി. കൃഷി ഗവേഷകരുടെ നിരീക്ഷണ പ്രകാരം കണ്ടെത്തിയത് അക്രമകാരിയായ വെട്ടുകിളി അല്ല എന്ന് ഉറപ്പ് വരുത്തുകയും കര്ഷകര്ക്ക് ആശ്വാസം ആവുകയും ചെയ്തു. കുരുമുളക് കൃഷിയില് വ്യാപകമായി ഇല മഞ്ഞളിപ്പ്, ധ്രുത വാട്ടം എന്നിവ ഉണ്ടായപ്പോള് ക്ലിനിക് ന്റെ ആഭിമുഖ്യത്തില് പട്ടാന്പി കൃഷി വിജ്ഞാന കേന്ദ്രത്തിലെ ഗവേഷകരുടെ നേതൃത്വത്തില് അട്ടപ്പടിയില് സന്ദര്ശനം നടത്തുകയും കര്ഷകര്ക്ക് ശുപാര്ശകള് നല്കുകയയുണ്ടായി. നേന്ത്ര, ഞാലിപൂവന് എന്നീ വാഴകളില് നിമാവിര, മാണ വണ്ട്, പനാമ വാട്ടം എന്നീ പ്രശ്നങ്ങള് നേരിട്ടപ്പോള് കണ്ണാറ വാഴ ഗവേഷണ കേന്ദ്രം ശാസ്ത്രജ്ഞരുടെ സേവനം അട്ടപ്പടിയില് ഉപയോഗപ്പെടുത്തി കര്ഷകര്ക്ക് നിര്ദേശം നല്കി. തെങ്ങ് കൃഷിക്കും പപ്പായ കൃഷിക്കും വന് ഭീഷണി ഉയര്ത്തി കൊണ്ട് അട്ടപ്പാടിയില് എത്തിയ വെള്ളീച്ച ശല്യം പരിഹരിക്കുന്നതിനായി കൃഷി വിജ്ഞാന കേന്ദ്രത്തിന്റെ സാങ്കേതിക സഹായം കര്ഷകരില് എത്തിക്കുകയും ഫീല്ഡ് തലത്തില് കര്ഷകര്ക്ക് മാതൃക ജൈവ കീടനാശിനി നിര്മാണ പരിശീലനം നല്കുകയും ചെയ്തു. ഏലം കൃഷിയില് വന് തോതില് കണ്ടു വന്ന തട്ട മറിച്ചില് പരിഹരിക്കാന് വേണ്ടി ഏലം ഗവേഷണ കേന്ദ്രം മുഖേന സാങ്കേതിക സഹായം ഫീല്ഡ് തലത്തില് നടപ്പിലാക്കി. കൂടാതെ കര്ഷകരുടെ ആവശ്യ പ്രകാരം അവരുടെ കൃഷി ഇടങ്ങളില് ചെന്ന് പഞ്ചഗവ്യം, ജീവാമൃതം, തേമൂര് ലായനി, ബോര്ഡൊ മിശ്രിതം, പുകയില കഷായം, തുടങ്ങിയ ജൈവ വള കീടനാശിനി നിര്മാണ രീതിയുടെ പരിശീലനം നല്കുന്നു. ഇത്തരത്തില് കര്ഷകര്ക്ക് വിളകളില് നേരിടുന്ന പ്രശ്നങ്ങള്ക്ക് പരിഹാര നിര്ദേശങ്ങളും പുത്തന് അറിവുകളും നല്കി മുന്നേറുകയാണ് അഗളി പ്ലാന്റ് ഹെല്ത്ത് ക്ലിനിക്.